ВОЈИСЛАВ ЛУБАРДА

(1930‒2013)

А

кадемик Војислав Лубарда рођен је у Рога­тици 17. јуна 1930. године. Средњу шумар­ску школу и Филозофски факултет (југо­словенска књижевност и српскохрватски језик) завршио је у Сарајеву. Радио је као новинар, про­фе­сор књи­жев­но­сти у средњим школама, уредник у из­да­вач­ким ку­ћама „Народна просвјета” и „Весе­лин Маслеша”, уред­ник листа „Младост” за БиХ, уред­ник ре­дак­ције за културу и умјетност Теле­ви­зије Сара­је­во.

Режимски прогони почели су 1953, када је као студент треће године и секретар фа­кул­тет­ског ко­ми­тета омладине одбио да прихвати дуж­ност члана Градског ко­ми­те­та Комунистичке партије. Исто­времено је објавио озло­гла­шену „четничку” причу „Предаја”, за­нимљиву и по томе што је исти текст прихватио књижевни жири листа „Полити­ка”, са Ивом Андрићем на челу, а „По­ли­тика” одбила да објави. Иако је прича била политички безазлена (сведена на убиство младића ко­јег су четници моби­ли­са­ли на крају рата), аутор је, због њеног објављивања, по хитном поступку троструко кажњен (изба­ци­вањем из Партије, трајном за­бра­ном студирања и избацивањем са дужности уредника студентског листа „Наши дани”, који је претходно по­кре­нуо). Први роман *Ближњи свој* објавио је 1962, а наредне године изашао је роман *Љуља*­*шка*, који је одмах по изласку из штампе за­брањен у Сара­јеву. У часопису „Студент” објавио је критички текст о Ма­ку Диздару, због којег је смијењен са уредничког мјеста у Телевизији Сарајево, а убрзо је добио и отказ. Напустио је Сарајево и 1975. пре­селио се у Београд, гдје је радио у Центру за кул­ту­ру општине Стари град. Године 1985. при­сил­но је пензионисан.

О прогону Војислава Лубарде свједоче и два спаљивања романа Гордо по­сртање и одузимање трију већ из­гла­саних књижевних награда (Шесто­априлска наградаза Гордо посртање и двије ис­то­времено изгласане награде за роман Преображење – НИН-ова награда за ро­ман године и награда која носи име Исидоре Се­кулић).

Најчешћа тематика у Лубардиним књижевним дјелима је страдање Срба у Подрињу за вријеме Другог свјетског рата. За роман Вазнесење добио је НИН-ову награду 1989. године. Његови романи доживјели су више поје­ди­начних издања. *Иза­бра­на дјела* *Војислава Лубарде*, у шест књига, објављена су у Горњем Милановцу 1991, а истоимена збирка од осам књига објављена је у Београду 1995. године.

За дописног члана Академије наука и умјетности Републике Српске иза­бран је 27. јуна 1997, а за редовног 21. јуна 2004. године. Био је члан Сената Републике Српске (од 1996).

Академик Војислав Лубарда преминуо је 13. октобра 2013. у Београду.

Важнија дјела: романи – *Bližnji svoj*, Novi Sad 1962; *Ljuljaška*, Novi Sad 1963; *Gordo posrtanje*, Rijeka 1970; *Preobraženje*, Zagreb 1979; *Покајање*, Бео­град 1987; *Вазнесење*, Горњи Милановац 1989; литерарна публицистика – *Ana*­*tema*, Beograd 1981; *Свилени гајтан*, Горњи Милановац 1990; огледи – *Српска беспућа*, Београд 1993.